Mestské zastupiteľstvo v Košiciach

Zápisnica
z II. mimoriadneho rokovania Mestského zastupiteľstva v Košiciach, 
zo dňa 10. januára 2011

Mimoriadne rokovanie mestského zastupiteľstva otvoril a viedol primátor mesta Košice 
MUDr. Richard Raši, PhD., MPH.

Prítomní: podľa prezenčných listín

Úvod rokovania

p. Raši, primátor mesta Košice – Uviedol, že mimoriadne rokovanie mestského zastupiteľstva bolo zvolané v súlade s § 23 ods. 2 Rokovacieho poriadku mestského zastupiteľstva. Skonštatoval, že z 50 poslancov bolo v úvode prezentovaných 43, čo je väčšina a mestské zastupiteľstvo bolo uznášania schopné. 

K programu rokovania

p. Raši, primátor mesta Košice – Požiadal prítomných poslancov, aby hlasovali o schválení programu, ktorý bol uvedený v pozvánke.

Hlasovanie č. 1o programe rokovania:	za: 41, proti: 1, zdržal sa: 1

p. Raši, primátor mesta Košice – Skonštatoval, že program bol schválený.

*   *   *

Overovatelia zápisnice: 	JUDr. Margita Adamčíková
					MUDr. Milan Bereš, PhD.

*   *   *

Návrhová komisia:	SMER-SD, MOST-HÍD, ĽS-HZDS		Mgr. Jozef Andrejčák
				SDKÚ-DS, KDH, SMK-MKP, EDS		Ing. Patrícia Čekanová

Hlasovanie č. 2 o zložení návrhovej komisie:	za: 44, proti: 1, zdržal sa: -

p. Raši, primátor mesta Košice - Skonštatoval, že návrh bol schválený a v návrhovej komisii budú pracovať poslanci  pp. Andrejčák a Čekanová. Požiadal zvolených členov návrhovej komisie, aby zaujali miesto vo vyhradenom 12. rade a poslancov, aby svoje návrhy na uznesenie predkladali návrhovej komisii v písomnej forme po ústnej informácii prítomným poslancom.

*   *   *

Bod č. 1
Prijatie krátkodobých návratných zdrojov financovania v rozpočtovom roku 2011

p. Raši, primátor mesta Košice – Uviedol, že materiál bol predložený v písomnej podobe. V krátkosti zhrnul dôvody predloženia tohto materiálu.
	Mesto Košice vzhľadom na nepriaznivý vývoj toku finančných prostriedkov v posledných mesiacoch roka 2010, musí čeliť časovému nesúladu medzi príjmami a výdavkami bežného rozpočtu roka 2011. 
Uviedol, že to bolo spôsobené vyčerpaním disponibilných zdrojov na bežných účtoch a vyčerpaním fondových prostriedkov, predovšetkým rezervného fondu. Pre lepšiu ilustráciu uviedol disproporcie medzi príjmovou a výdavkovou časťou: v novembri boli príjmy nižšie ako výdavky takmer o jeden milión eur a v decembri v roku 2010 príjmy boli nižšie takmer o štyri milióny eur. 
Cash flow nepriaznivo ovplyvňovala aj blokácia exekútora na účtoch mesta vo výške dva mil. eur. Dodal, že blokácia bola vykonaná už 14. októbra 2010, čiže mesto vedelo, že nebude môcť disponovať s touto sumou. 
Uviedol, že nesúlad medzi potrebou výdavkov a disponibilnými príjmami bude vyrovnaný až prísunom podielových daní.
Vzhľadom na vyššie uvedené mesto Košice začalo rokovanie s Dexia bankou o podmienkach poskytnutia bezúčelového úveru vo forme kontokorentného úveru. Predmetný úver vo výške dva a pol milióna eur poskytne banka na bežný účet formou povoleného debetného zostatku, ktorý v zmysle zákona o rozpočtových pravidlách musí byť ku koncu rozpočtového roka 2011 vyrovnaný. Na jeho čerpanie je nevyhnutný súhlas poslancov mestského zastupiteľstva.
 	Uviedol, že finančné prostriedky majú byť použité nielen na platy zamestnancov magistrátu, ale aj ako prevádzkové prostriedky pre materské školy, základné umelecké školy, centrá voľného času, jazykové školy, jedálne materských a základných škôl, ktorých je spolu 106.
	Otvoril rozpravu.

p. Halenár, poslanec MZ – Poznamenal, že dôvody, ktoré uviedol primátor, iba potvrdzujú správy uvádzané v médiách, že magistrát nemá peniaze na výplaty. Myslí si, že predkladaný materiál nebol úplný a bol doplnený na rokovaní pánom primátorom ústne. Uviedol, že okrem informácie načo budú tieto peniaze použité, malo by byť uvedené aj to, čo tie peniaze budú stáť. Niektorí poslanci by takúto informáciu radi privítali, čo znamená, že ak môžeme kontokorentný úver čerpať do mínusu jedného milióna, čo ten milión bude mesto stáť a čo budú stáť dva milióny a dva a pol milióna. 
	Uviedol, že ak mu tieto informácie poskytnuté nebudú, tak rozhodovanie bude o tom, či primátorovi poslanci ustelú mäkkú postieľku, či si zvykne na to, čo tu bolo v predchádzajúcom období, to znamená, že manažéri mesta svojim nezodpovedným konaním vyprázdnili obecnú pokladňu. 
	Tým, že bude vystavený na rok bezproblémový prístup ku 2,5 mil. eur do mínusu,  považuje, že sa robí zlý príklad aj pre občanov tohto mesta, ktorí dnes a denne musia zápasiť s vážnymi finančnými problémami. Myslí si preto, žeby sa mal odmietnuť tento návrh.

p. Raši, primátor mesta Košice – Uviedol, že nepotrebuje mäkkú postieľku, pretože pracoval v podnikoch, ktoré boli v oveľa horšej finančnej situácii, ako je mesto Košice. Hlasovanie je na ich slobodnom rozhodnutí, pretože situácia nebola spôsobená novým vedením mesta. Jeho povinnosťou je postarať sa o všetkých, ktorí sú závislí od prostriedkov mesta a nejedná sa len o zamestnancov magistrátu, ale rozhodovať budú aj o ľuďoch, ktorí sú v materských školách, základných umeleckých školách, centrách voľného času, jazykových školách a v jedálňach materských a základných škôl.
	Prenechal slovo spracovateľovi materiálu.

p. Lazúr, riaditeľ MMK – Poďakoval sa za slovo a k otázke, čo bude mesto stáť spomínaný úver povedal, že mesto Košice je VIP klientom Dexie banky, čo znamená, že bude mať oveľa výhodnejšie podmienky pre poskytnutie úveru. Samozrejme, je to rádovo x percent menej, ako poskytujú banky bežným klientom v priemysle, alebo hocikde inde, ale táto oblasť je obchodným tajomstvom Dexie banky.

p. Betuš, poslanec MZ – Na otázku, že prečo Dexia banka, už mu bolo zodpovedané pánom riaditeľom magistrátu, ale zaujímalo ho, že kto tento stav zavinil a či budú voči tomu, kto tento stav zavinil, vyvodené nejaké dôsledky.

p. Raši, primátor mesta Košice – O tom, že bude potrebné čerpať úver, bývalé vedenie vedelo. Keďže o tom vedelo, bolo by logické, že žiadosť o čerpanie tohto úveru, mala byť predložená už na prvom zasadnutí zastupiteľstva v pracovnej časti, pretože o nutnosti čerpania úveru museli vedieť už celý december a aj november. 
	Nestalo sa tak a uviedol, že táto informácia mu bola poskytnutá až medzi sviatkami. Následne boli o tejto skutočnosti informovaní aj predsedovia poslaneckých klubov a nezávislí poslanci a dohodli sa na tomto prvom termíne rokovania, aby účasť na rokovaní bola čo najvyššia, nakoľko boli ukončené aj školské prázdniny. 
	Čo sa týka vyvodenia zodpovednosti uviedol, že išlo o rozhodnutie bývalého vedenia a v súčasnosti nové vedenie analyzuje výdavkovú časť, ktorá bola v nepomerne vyššom objeme, ako boli príjmy. Len za posledný mesiac bolo viac ako osem tisíc položiek, čo si bude vyžadovať istý čas.

p. Halenár, poslanec MZ – Vystúpil s faktickou poznámkou v ktorej uviedol, že dodávatelia služieb a tovarov pre materské a jazykové školy vedia zhodnotiť, či im stojí počkať, kým mestu prídu peniaze aj vzhľadom na to, že mesto má peniaze od štátu isté. Bol toho názoru, že veritelia by aj počkali.
	Podotkol však, že nebola zodpovedaná otázka ceny peňazí, teda nebolo povedané číslo. To, že percento bude lepšie, tomu verí aj on. Zaujímal sa o to aj na webe, kde pre podnikateľov stojí kontokorent skoro až 15% p. a. Myslí si, že by bolo slušné poslancom povedať, koľko nás budú stáť tie peniaze, keď budeme mať napríklad mínus každý mesiac.

p. Raši, primátor mesta Košice – Zopakoval, že svoj postoj vyjadria poslanci hlasovaním. Informoval, že požiada riaditeľa magistrátu, aby pri rokovaní s Dexiou požiadal o možnosť, aby mestskí poslanci, v prípade ich záujmu, mohli nahliadnuť k tomuto číslu, ktoré predpokladá, bude obchodným tajomstvom Dexie banky.

p. Süli, poslanec MZ – Rád by vedel termín, kedy prídu prvé podielové dane zo štátneho rozpočtu a predpokladanú výšku týchto finančných prostriedkov. Poznamenal, že pokiaľ má dobré informácie, mali by byť už v januári. 
	Ďalej sa obrátil s otázkou na primátora, a opýtal sa, či nehodlá zvolať mimoriadne zastupiteľstvo na kreovanie komisií, mestskej rady a ostatných orgánov, kde takéto závažné problémy, alebo závažné kroky zastupiteľstva, by mali byť prejednané.

p. Raši, primátor mesta Košice – Odpovedal na časť otázky podielových daní a uviedol, že zvykli chodiť k 13-temu. Po konzultáciách s ministerstvom financií, ktoré prebehli iba ústnou formou, mu bola podaná prvotná informácia, že financie z podielových daní budú posielané po 21., následne mu bola poskytnutá druhá informácia, že budú posielané 15-teho. Ale tieto informácie neboli potvrdené žiadnou písomnou formou.
	Ohľadne výšky príjmov z podielových daní bližšie číslo uvedie spracovateľ materiálu pán riaditeľ Lazúr. 
	Tak, ako za posledné dva mesiace prichádzali financie z podielových daní na magistrát, tak v mesiaci november to bola suma 4 mil. 700 tis. eur a v decembri 2010 to bola suma 4 mil. 626 tis. eur.

p. Lazúr, riaditeľ MMK – Doplnil pána primátora a uviedol, že sa očakáva prísun financií vo výške cez 6 mil. eur s tým, že do konca mesiaca určite prídu. Momentálne sa ale rieši časový nesúlad zdrojov, ako takých, a v ďalších mesiacoch február a marec, kedy je ešte relatívne nízky výber daní, chodia podľa stanoviska ministerstva financií až po 20., kde ešte nie sú dane z nehnuteľností a nie sú dané výmery na odpadové hospodárstvo, tak tieto peniaze môžu slúžiť na vykrytie časového nesúladu zdrojov, kým budú chodiť podielové dane.

p. Kažimír, poslanec MZ – Mal otázku na hlavnú kontrolórku a uviedol, že si prečítal jej stanovisko k prijatiu návratných zdrojov financovania. Predpokladá, že dôkladne pozná finančnú situáciu mestá, ale podľa poslednej vety nevie, či odporúča, alebo neodporúča a chýba mu jednoznačné stanovisko, či prijať, alebo neprijať tento úver za týchto podmienok. Poprosil, keby to vysvetlila jasne, zreteľne.
	Ďalej sa obrátil na riaditeľa magistrátu a opýtal sa ho, koľko zamestnancov pracuje na tomto úrade k dnešnému dňu (10. 1. 2011), nakoľko prijatý úver sa bude týkať aj výplat zamestnancov. Zaujímal sa aj o výplatný termín, a to, či všetci zamestnanci ho majú jednotný, alebo je to individuálne.

p. Jakubíková, hlavná kontrolórka mesta Košice – Uviedla, že ku každému prijatiu návratných zdrojov financovania vydáva stanovisko tak, ako aj v minulom roku, pretože má povinnosť zo zákona. Tým, že odporúča zvažovať a analyzovať potrebu pre ďalšie úverové zaťaženie mesta, je z dôvodu toho, že mesto Košice má určitý investičný plán, ktorý predpokladá, že bude brať aj ďalšie úverové zdroje. Podmienka pre mesto je 60%, čiže sleduje túto podmienku.

p. Lazúr, riaditeľ MMK – Nadviazal na ďalšiu časť otázky p. Kažimíra a uviedol, že ku dnešnému dňu má magistrát v riadnom pracovnom pomere 393 pracovníkov. Sú tu aj pracovníci na sociálnych službách a v U.S.Steele, ktorých je 42 a ďalší domovníci  na Luníku IX, ktorých je 38. Títo spolu 42 + 38 sú refundovaní či z Úradu práce, sociálnych vecí a rodiny, alebo sú priamo refundovaní z U.S.Steelu. 
	Fyzicky platení magistrátom sú 393.
	Odpovedal na ďalšiu časť otázky, ktorá sa týkala výplatného termínu a uviedol, že mesto ho určené nemá, čiže povinnosť zamestnávateľa je vyplácať mzdy do konca nasledujúceho mesiaca, čiže v tomto prípade do konca januára. Druhá vec je zvykové právo, čiže zamestnanci dostávali mzdy okolo 10. Ďalšia vec, ktorá tu rezonuje je, že ľudia majú naviazané svoje účty, či na inkasné príkazy, či na hypotéky, pôžičky a preto považovali za povinnosť takto riešiť situáciu, ktorá nastala. Výplaty odchádzajú naraz, nikto nie je uprednostňovaný. 

p. Gamcová, poslankyňa MZ – Mala niekoľko otázok, nakoľko na preštudovanie tak závažnej veci, ako je prijatie úveru, bolo málo času a to 3 dni. Uviedla, že z dôvodovej správy sa dozvedela veľmi málo. 
	Zaujímalo ju, kedy začalo rokovanie s Dexia bankou a kto ho viedol, či to bol súčasný, alebo bývalý primátor. Povedala, že je osobne presvedčená o tom, že tento fakt, ktorý sa tu dnes deje, naozaj nevyrieši ten zásadný problém, o ktorom hovorili, navyše prevádzkové náklady tohto mesta netvorí len oblasť školstva. To, že sa hovorí o mzdách učiteľov, CVČ a ďalších školských zariadeniach, ktoré patria do zriaďovateľskej pôsobnosti mesta, považuje za hru na citlivú strunu.
	Chcela vedieť, či to rokovanie bolo vedené už formou podania žiadosti o úver a taktiež chcela poukázať na fakt, že po podaní žiadosti medzi samosprávou a bankou vzniká úverový vzťah až obojstranným podpísaním úverovej zmluvy, ktorej sa stanovia podmienky poskytnutia úvery, termíny, čerpania, splácanie úvery, forma garancií a ďalšie záležitosti. Samospráva má právo navrhované podmienky neprijať, požiadať o ich úpravu, respektíve odstúpiť od žiadosti. Na to je potrebné súhlas mestského zastupiteľstvu s prijatím úveru a poukazovaním podielových daní na účet Dexia banky počas trvania úverového vzťahu. Navyše súčasťou musí byť aj súpis záväzkov samosprávy ku dňu podania žiadosti samosprávy o úver. Upozornila, že tieto úvery pre komunálnu klientelu poskytuje banka pri pohyblivej úrokovej sadzbe, čo považuje za veľmi dôležitý fakt. Banka si vyžaduje zabezpečenie úveru jedným zo závažných spôsobov, ako je finančné ručenie, nehnuteľné ručenie, atď. Tieto všetky záležitosti poslanci na stole nemajú, navyše, podľa jej názoru, formulácia uznesenia je úplne nepresná a právne nezodpovedá tejto žiadosti o úver. 
	Je osobne presvedčená, že toto mesto to do 31. januára nemôže stihnúť a nemôže to riešiť problém, ktorý je opísaný na pol strany. Je potrebné si uvedomiť, že financovanie školstva je len časťou rozpočtu a ďalšie trápenie, ktoré nás v tomto meste čaká, treba riešiť iným spôsobom. To, čo majú možnosť vidieť a čítať, nesvedčí o kroku ku transparentnosti mesta, čo znamená, že bez znalosti toho, čo vyššie povedala, nemôže hlasovať za prijatie takéhoto úveru.

p. Raši, primátor mesta Košice – Vysvetlil, že nehrá na žiadnu citlivú strunu, ale ide o situáciu, ktorá bola zdedená, do ktorej sa dostali a všetky veci o ktorých  hovorila, mali byť pripravené bývalým vedením na prvom zastupiteľstve a mali byť zaradené do programu. 
Uviedol, že pri analyzovaní tých 8 tisíc položiek, tiež zistili, že niektoré faktúry, ktoré mali splatnosť v januári a februári, boli splatené už v decembri. 
Taktiež sa zistilo, že faktúry v hodnote viac ako 4,3 mi. eur sú po lehote splatnosti. 
Uviedol, že aj jemu sa vynára mnoho otáznikov, ale toto je problém, ktorý treba riešiť a je na ich rozhodnutí, ako budú hlasovať. Zopakoval, že ide o platy zamestnancov, ide aj o prevádzku materských škôl, jedální, centier voľného času.
Požiadal riaditeľa magistrátu, aby odpovedal na ďalšiu časť otázky od p. Gamcovej.

p. Lazúr, riaditeľ MMK – Uviedol, že prvé jednanie na jeho úrovni bolo medzi vianočnými sviatkami a Silvestrom, kde bol dohodnutý postup. Následne hneď po Novom roku bolo zvolané stretnutie predsedov poslaneckých klubov, kde im bol oznámený postup a kde bolo rozhodnutie o tom, že sa pôjde ďalej formou úveru. Hneď nato, bola odoslaná oficiálna žiadosť do Dexie banky, ktorá už bola predtým predjednaná.
	Ohľadne ručenia týchto vecí uviedol, že sa nejedná o klasický nový úver, ide len o kontokorent vo výške 2,5 mil. eur, ktorý vyčlení Dexia banka zo súčasne schváleného rámca 20 mil. na kapitálové výdavky, ktoré slúžia na krytie euro fondov. Sadzba je tam pevná, žiadna pohyblivá. 

p. Raši, primátor mesta Košice – Prítomných informoval, že sa minulý týždeň zúčastnil stretnutia so zástupcom Dexia banky. Toto mimoriadne rokovanie zastupiteľstva bolo zvolané aj kvôli tomu, že zajtra (t.j. 11.1.2011) má prebehnúť rokovanie predstavenstva Dexia banky a informácie sú také, že až po schválení uznesenia v mestskom zastupiteľstve a po schválení v banke, môže dôjsť k podpísaniu zmluvy a úver môže byť okamžite čerpaný.

p. Lazúr, riaditeľ MMK – Doplnil, že schválenie 2,5 mil. rámca je viazané na schválenie v mestskom zastupiteľstve. Takto si to podmienila Dexia banka a nič sa nerobí načierno. 

p. Gamcová, poslankyňa MZ – Vystúpila s faktickou poznámkou, v ktorej ešte žiadala doplniť odpoveď na jej otázku, že prečo, ak je to tak, ako hovorí pán riaditeľ, nie je súčasťou tohto materiálu aj predloženie úverovej zmluvy. 
	Opýtala sa pána primátora, že pokiaľ je to tak, ako hovoril, či nezvažuje trestné oznámenie na bývalé vedenie za porušenie predpisov o hospodárení mesta.

p. Raši, primátor mesta Košice – Pokiaľ budú zistené akékoľvek pochybenia, ktoré budú mať trestno-právny charakter, tak sa to urobí. Dopredu nebude nikoho obviňovať.

p. Lazúr, riaditeľ MMK – Doplnil informáciu, že nejde o klasickú zmluvu, ale zdôraznil, že ide o vyčlenenie z rámca a návrh tejto zmluvy došiel pred rokovaním zastupiteľstva emailom a v tejto chvíli ju posudzujú útvary magistrátu. Uviedol, že vie o podmienkach, ktoré boli dohodnuté, ale sám zmluvu ešte nečítal. Všetko je v jednaní a hneď po ukončení rokovania sa v tom pokračuje.

p. Pajtáš, poslanec MZ – Chcel sa opýtať na názor aj finančnej komisie, ale dodal, že si uvedomil, že ešte nie sú komisie kreované, ale napriek tomu sa vyjadril o tom, že sa na rokovaní hovorí o tom, že bývalé vedenie má na svedomí súčasný stav, kde sa hľadajú nejaké finančné prostriedky na výplaty pre zamestnancov, pre ľudí v školstve a podobne. 
	Uviedol, že bývalé vedenie zanechalo na účtoch dosť finančných prostriedkov, aby dnes bol bez problémov vyriešený tento problém, ale nikto nepočítal s tým, že bývala Devín banka, ktorá skrachovala veľmi dávno a od ktorej si zobral úver ešte p. Schuster, alebo  p. Trebuľa a tento horúci zemiak sa prenáša cez štyri volebné obdobia, až skončil dnes v ich rukách a mesto má zablokovaný účet s 2 mil. eur. Za toto nemôže ani súčasný a ani predchádzajúci primátor. Považuje za veľmi neseriózne zvaľovať to na bývalé vedenie. Toto mesto malo dosť veľa finančných problémov a vedenie, ktoré viedlo toto zastupiteľstvo a mesto štyri roky, malo čo robiť, aby sa vyrovnalo so zníženými príjmami z podielových daní a zrealizovalo to takým spôsobom, že obyvatelia nepocítili nedostatok čo sa týkalo čistoty, osvetlenia a iných vecí, ktoré si mesto  malo plniť aj si plnilo a dnes môžu hovoriť o tom, že mesto nie je vôbec vo zlej finančnej kondícii a ak sú isté problémy, tak neboli zapríčinené bývalým vedením. 

p. Raši, primátor mesta Košice – Uviedol, že neobviňuje, ale konštatuje. Blokácia bola vykonaná 14. 10. 2010. Rezervný fond sa pohyboval na úrovni 4 až 5 mil. korún a bol vyčerpaný. Za ďalšie v súlade s podpísaním dodatku Kolektívnej zmluvy boli vyplatené koncom novembra pred voľbami trináste platy vo výške 639 tis. eur pre zamestnancov magistrátu mesta Košice, odmeny vo výške 70 tis. eur, pričom už vtedy bolo jasné, že nebudú finančné prostriedky na výplaty v januári.
	Ešte raz povedal, že neobviňuje, ale konštatuje a informuje, ako sa vyvíjala príjmová aj výdavková časť. 

p. Bereš, poslanec MZ – Chcel si ozrejmiť to, čo povedal naposledy vo svojom vstupe pán riaditeľ magistrátu, že oni teraz idú schvaľovať úver, ktorého obsah nepozná ani on sám.

p. Lazúr, riaditeľ MMK – Uviedol, že pozná rámec, pozná podmienky. Podstatné sú bežné bankové veci, ktoré v 99-tich percentách sa vyskytujú v každej zmluve. 

p. Raši, primátor mesta Košice – Nakoľko sa do rozpravy už nikto viac neprihlásil, rozpravu uzavrel a požiadal návrhovú komisiu, aby prečítala návrh na uznesenie.

p. Andrejčák, poslanec MZ a člen návrhovej komisie – Prečítal návrh uznesenia:
Mestské zastupiteľstvo v Košiciach podľa § 6 ods. 2 písm. c) Štatútu mesta Košice schvaľuje prijatie krátkodobých návratných zdrojov financovania od Dexia banky Slovensko, a.s. vo výške 2 mil. 500 tis. eur na vyrovnanie časového nesúladu medzi príjmami a výdavkami bežného rozpočtu 2011. 

p. Raši, primátor mesta Košice – Požiadal poslancov, aby hlasovali o tomto návrhu na uznesenie.

Tesne pred hlasovaním za ozval občan, ktorý bol prítomný na rokovaní zastupiteľstva a požiadal o slovo.

p. Raši, primátor mesta Košice – Nakoľko rozprava bola ukončená a neprebehlo ani hlasovanie poslancov o možnosti, aby občan v rozprave mohol vystúpiť, nebolo možné mu slovo udeliť. 
	Znovu vyzval poslancov, aby hlasovali o návrhu na uznesenia, ktorý predniesla návrhová komisia.

Hlasovanie č. 3 -	za: 38, proti: 3, zdržali sa: 4

p. Raši, primátor mesta Košice – Skonštatoval, že uznesenie bolo prijaté.

*   *   *

Záver rokovania

Program II. mimoriadneho rokovania mestského zastupiteľstva sa vyčerpal. 
Primátor mesta Košice MUDr. Richard Raši, PhD., MPH zaželal prítomným všetko dobré v novom roku a vyhlásil II. mimoriadne rokovanie Mestského zastupiteľstva v Košiciach za ukončené.

 

	Ing. Pavol Lazúr	MUDr. Richard Raši, PhD., MPH
riaditeľ Magistrátu mesta Košice	primátor mesta Košice

Zápisnica vyhotovená dňa 19. 1. 2011
Zapisovateľka: Blanka Lukáčová

Overovatelia zápisnice:

JUDr. Margita Adamčíková ............................................	Podpísala dňa: 04.02.2011

MUDr. Milan Bereš, PhD. ...............................................	Podpísal dňa: 03.02.2011

Obsah:

1	Úvod rokovania
1	K programu rokovania
2	Prijatie krátkodobých návratných zdrojov financovania v rozpočtovom roku 2011
8	Záver rokovania